贺新凉 将之潞河留别诸同人
王豸来 (Qing)
行李肩书卷。笑依人、佣舂生活，牧猪驱遣。燕市悲歌屠钓侣，别泪两行羞泫。扃客馆、如蚕在茧。挑尽银灯虫语絮，镇书空、咄咄韶光浅。风月兴，漫施展。回头一领青衫显。最难堪、因时炎冷，随人圆扁。十载逢迎空太息，多少叶龙蹠犬。发种种、萧骚难免。杨柳红楼螺镜里，旧青山、拚把閒情典。萝薜制，思裁剪。